洛姝真珠
作者：李賀
朝代：唐

paragraphs: 真珠小娘下清廓，洛苑香風飛綽綽。
寒鬢斜釵玉燕光，高樓唱月敲懸璫。
蘭風桂露灑幽翠，紅弦褭雲咽深思。
花袍白馬不歸來，濃蛾疊柳香脣醉。
金鵞屏風蜀山夢，鸞裾鳳帶行煙重。
八驄籠晃臉差移，日絲繁散曛羅洞。
市南曲陌無秋涼，楚腰衛鬢四時芳。
玉喉窱窱排空光，牽雲曳雪留陸郎。